% 100 nafar | Nafar periferiatik\n2015(e)ko otsailaren 21a\n% 100 nafar\nADN politikara ekarria? Ahal Dugu indar politiko berrian, eraketa eta definizio prozesuan bete-betean dagoela, artikulu hau plazaratu orduko Nafarroako idazkari nagusia hautaturik izanen da. Oraingoz, hiru hautagaitzetako bat %100 ADN omen da: “Candidatura 100% ADN Podemos en Navarra” aurkeztu du bere grazia. Ezusteko gatzdun grazia, bai horixe, hitz joko elebiduna: “100 % A(hal)D(ugu)N(afarroan) Podemos en Navarra”. Baina itsusia, itsusia denez, hitz jokoa, politikaren biologizatzailea. Ezin ahaztu garai latz haietaz, gizakiak-eta biologiaren arabera sailkatu zituzten mugimendu europar haietaz.\nHautagaitzaren izenak ez ezik, haren azalpen testuak ere ez du baztertzeko hitzik: “Oraingoa ez da unea, ez euskaldun, errioxar edo maño eginen ote garen eztabaidatzeko, ez jotak abestu edo Nafarroa osoan euskaraz egin behar ote dugun. Orain lehentasun gorenen alde apustu egin behar dugu. Lanaren alde borrokatu, osasun unibertsal eta doakoaren alde borrokatu behar, eta zerbitzu sozialen alde”. Gaztelaniaz testua, eta bi eslogan elebidun gero, nafar guztiok integratzeko asmotakoak, baina hari material horiekin bakarrik jositako integrazioa.\nLehentasun gorenak biologiara mugaturik: lana, osasuna… Ongizate materialera. Primum vivere, deinde philosophare aforismo zaharraren irakurketarik murritzen eta biologiko hutsena, pertsonok bizitzeko prest egonen bagina bezala kezkarik gabe landare baten antza, nahirik gabe, geure buruaz hausnartzerik gabe, geure gustuetan hautatzerik gabe, solas egin, abestu, jolastu, maitatu gabe… Hori politikaren biologizatzea hori, azken beltzean!, %100 ADN izenaren itzalpean.\nIkusi behar indar politiko berria zer-nolako programak eta ideiak joanen den jorratzen, kasta (bertze kontzeptu biologizatzaile bat, ezta?), ustelkeria, ongizate materialeko murriztapenak… salatzeaz gain, estatu ereduaz, instituzioen berrantolamenduaz, justizia sistemaz, militarismoaz, errepresio indarrez eta jokamoldeez, hezkuntzaz, kulturaz, estatu barneko kontzientzia nazional ezberdinez, nafarron erabakimenaz…; bizitza materiala eta giza bizikidetza bermatzeko behar-beharrezkoak diren bertze kontuez zer eskaini eta zeinekin lan egiteko prest agertzen den.\nOrain arte indar berri honetan ikusitakoa ikusirik, ni kezkatsu: prest antzeman Ahal izanen ote Dugu Nafarroan Podemos gaurko erregimen %100 navarrrrista aldatzeko?\n(Argia, 2450 zenbakian argitaraturik. Ez da izan ene asmoa hautagaitza bati kritikarik egitea, baina haren izen bitxiak eta nafar ustez peto-petoei begira eginiko planteamenduek aukera eman didate gogoetarik egiteko politikaren biologizatzeko joeraz, dezente ikus daitekeena gizartean eta hedabideetan).\nCategories IdentitateaCategories ideologia, Nafarroa\n← Zeharkako autoestimua\nNor bere buruarekin eskuzabal →


Gordetako iragana agerian uzteko lana - Nafarroako Hitza Gordetako iragana agerian uzteko lana – Nafarroako Hitza\nGordetako iragana agerian uzteko lana\n2021, azaroak 19 Albisteak, gaiak, Kultura, nafarroa 66\nNafarroako Gobernuak Erriberriko Santa Brigita baseliza berritu du. Egindako lanen artean, adituek paretetako XIV. mendeko zenbait margolan zaharberritu dituzte. Ezin izan dituzte denak landu oraingoz, pintura galtzeko arriskua badelako.\nAtzokoek egin zutena zaindu, biharkoei utzi ahal izateko”. Horixe da Violeta Romeroren lana. Nafarroako Gobernuko Ondare Historikoaren Zerbitzuko kontserbatzailea da, eta Erriberriko Santa Brigita baselizaren zaharberritze lanetan parte hartu duten adituetako bat. Eraikina moldatzeko lanak amaitu berri ditu Nafarroako Gobernuak. Barruko paretetan, 1980ko hamarkadatik ezagutzen zituzten margolan gotikoak agerian uzteko lanean aritu dira profesionalak. Ezin izan dute nahi zuten guztia egin oraingoz, pinturak galtzeko arriskua badelako.\n“Erronka bat izan da”, erran du Romerok orain arte emandako pausoen inguruan. Hemendik aurrera egin beharreko urratsei buruz, “bidean” argituko direla erantsi du. “Ikerketa sakon bat egin behar dugu, ukitu ez dugunaren egoera zehatza ezagutzeko, eta zer egin erabakitzeko. Pinturei kalterik ez egitea da lehentasuna\nErriberriko Santa Brigita baseliza, kanpotik.\nErriberriko Udalarena da Santa Brigita baseliza, eta 2013. urtetik Sailkatutako Ondarea da, legez. 1200. urte inguruko eraikin protogotiko bat da. Herriko erdigunetik hiru kilometro ingurura dago, zuhaitzek inguratuta. Zuhaitz horien sustraiek hondatu dute eraikina, urte luzez, zoruan egindako lanek agerian utzi dutenez. Gangetan eta hormetan ere pitzadurak zeuden, eta horiek konpondu dituzte, bertzeak bertze. Denera, 308.000 euro gastatu dituzte.\nLehen lanak, 90eko urteetan\nEraikina behera ez erortzeko lehendabiziko lanak 1990eko hamarkadan egin zituzten. Teilatuan esku hartu zuten. Horri esker, eta pinturetan egindako urgentziazko lanei esker, margolanak ez galtzea lortu zuten. Nafarroako Museoko zaharberritzaile Angel Marcos aritu zen orduan baselizan lanean.\nOraingo obrak 2019an hasi zituzten. Violeta Romerok nabarmendu du hagitz gutxi direla jatorrizko apaingarriei eutsi dieten Erdi Aroko eraikinak, eta Santa Brigita baseliza da horietako bat. “Paretak erabiltzen zituzten gauzak errateko. Zoritxarrez, garai batean ohiko bilakatu zen gisa horretako eraikinetako paretak zulatzea eta harriak agerian uztea. Ulertu behar dugu, ordea, baselizako harriak agerian uztea museo batean koadro urratu bat erakustearen parekoa dela”.\nSanta Brigita baselizaren barruko aldea.\nHorregatik, Romerorentzat “zoragarria” da Erriberriko baselizaren barruko aldea apaintzeko XIV. mendean\negindako pinturak kontserbatu izana. Adituek uste dute bi artistak egindakoak direla. Agerian utzitako pinturak figuratiboak dira, eta San Martzialekin lotutako ikonografia bada, bertzeak bertze. “Ostargi belarrak ere ageri dira, eta horrek adierazten digu errege etxearekin harreman bat badela”, erantsi du Romerok.\nKontserbatzaileak nabarmendu du pinturei eusteko egindako lehenengo gauza izan dela margolanak paretara ongi lotzea, eror ez daitezen. Pinturen azalean, berriz, zeregin nagusia izan da karea kentzea.\nLan hori, baina, ez da batere erraza izan. Baselizako hegoaldeko gangetan aritu dira kontserbatzaileak, baina iparraldeko gangetakoak bere horretan uztea erabaki dute, karearekin batera margoa kentzeko arriskua handia zelako.\nHemendik aurrera zer egin erabaki behar dute orain Nafarroako Gobernuko Ondare Historikoaren Zerbitzuko kideek. “Probak egiten jarraituko dugu, margolanak berritzeko modurik egokienaren bila. Ez dugu ahaztu behar pinturak ez hondatzea dela lehentasuna”, gogoratu du Romerok. “Errespetuz” aritzea da kontserbatzaileen lanaren oinarria: “Jaso duguna zaindu behar dugu, eta etorkizunerako gorde”.\nArgazkiak: Nafarroako Gobernua.\n« Intiak 78 hazi zahar jaso eta gorde ditu


Martin Ugalde Kultur Parkea » Indarkeri matxistaren ingurko begiradak foroan\nIndarkeri matxistaren ingurko begiradak foroan\n2019-05-09\t/ Martin Ugalde Kultur Parkea\nIndarkeria sexualak mobilizazio jendetsuak eta eztabaida sakonak eragin ditu azken urteotan. Zer diskurtso/ikuspegi nagusitzen ari da? Nola ikusten du auzia feminismoak? Aleka bildumak kaleratu berri duen ’Nik sinesten dizut’ liburua hartuta aitzakia, eta sanferminetako bortxaketa abiapuntu, indarkeria matxista hiru ikuspegitatik aztertuko dugu Martin Ugalde foroan: hedabideak, mugimendu feminista eta erakundeak.\nHonako hauek parte hartuko dute mahai inguruan:\nSamara Velte, kazetaria, eta’Nik sinesten dizut’ liburuaren egilea.\nAmaia Zufia, Bilgune Feministako kidea.\nZaloa Basabe, Iruñeko Berdintasun arloko koordinatzailea.\nMaite Asensio BERRIAko kazetariak gidatuko du saioa.\nEguna: maiatzaren 16a, osteguna, 19:00etan.\nTokia: Martin Ugalde kultur parkea (Gudarien etorbidea, z/g. 20140 Andoain)\nEmanaldia zuzenean ikusi ahal izango da berria.eus-en.\namaia zufiaberriaelkarfeminismoaJakinMaite AsensioMartin Ugalde ForoaMartin Ugalde kultur parkeasamara veltezaloa basabe\nMartin Ugalde Korrikan\nMARTIN UGALDE BEKA-2020rako deialdia zabalik: oinarriak